**A Ford meghonosítja a kézhasználat nélküli vezetést a brit autópályákon**

* A Ford az első autógyártó, amely bevezeti az ‘engedd el, és figyelj’ fejlett vezetéssegítő technológiát Nagy-Britannia előre feltérképezett autópályáin
* A 2023-as Ford Mustang Mach-E modellek tulajdonosai előfizethetnek a rendszerre, ami eddig már 102 millió kilométernyi kézhasználat nélküli vezetést teljesített az USA-ban és Kanadában
* A technológia fejlesztése és engedélyeztetése során elsőrendű fontosságú volt a vezető, az utasok és a többi közlekedő biztonsága; a BlueCruise folyamatosan figyeli a forgalmat, a sebességhatárra figyelmeztető táblákat és azt, hogy az autós figyelme lankad-e

**BUDAPEST, Magyarország, 2023. április 14.** – A Ford döntő fontosságú mérföldkőhöz érkezett egy 2-es szintű fejlett vezetéssegítő rendszer¹ ² bevezetésével, amely hatósági engedéllyel használható Nagy-Britannia autópálya-hálózatán. Ez az első ilyen rendszer, amit Európában engedélyeztek.

Ma már 193.000 Ford és Lincoln fut az utakon, amelyeket felszereltek a BlueCruise rendszerrel, és ezeket az autókat eddig összesen 102 millió kilométernyi távon vezették kézhasználat nélkül a tulajdonosaik az USA-ban és Kanadában, ahol a BlueCruise technológia nemrégiben [a legtöbbre tartott vezetéssegítő rendszer lett a fogyasztói felmérések alapján](https://www.consumerreports.org/cars/car-safety/active-driving-assistance-systems-review-a2103632203/).

Most, hogy az Egyesült Királyság Közlekedési Minisztériuma zöld utat adott a Ford BlueCruise rendszernek² ³, az erre alkalmas Mustang Mach-E modellek is használhatják az ‘engedd el, és figyelj’ vezetéstechnológiát Anglia, Skócia és Wales 3700 kilométernyi, előre feltérképezett autópályáin⁴.

A BlueCruise új szintre emeli a fejlett vezetéssegítő rendszerek kínálta kényelmet. A berendezés az útra felfestett jelzések, a sebességhatárra figyelmeztető táblák és az állandóan változó forgalom folyamatos monitorozásával vezérli a kormányzást, a gyorsítást, a fékezést és a sávtartást, és biztonságos követési távolságot tart – sőt közlekedési dugó esetén akár állóra is fékezi az autót.

Mindemellett kifinomult infrás kameratechnológia ellenőrzi, hogy a vezető figyelme nehogy elkalandozzon.

“Nem minden nap jelenthetjük ki, hogy nagy lépést tettünk a jövő felé, de az egész iparág számára fontos mérföldkő, hogy a Ford BlueCruise lett az első, kézhasználat nélküli vezetést biztosító rendszer, amit engedélyeztek egy európai országban,” nyilatkozta Martin Sander, a Ford Model e, Európa vezérigazgatója. “A modern autópályákon még a legmagabiztosabb vezetők is elfáradnak, sokan pedig egyszerűen szoronganak az itteni forgalomban. A BlueCruise elvégzi a munka egy részét, hogy a vezetés kevésbé legyen megterhelő, és a Ford-tulajdonosok kissé magabiztosabban és kényelmesebben autózhassanak.”

A 2023-as⁵ Ford Mustang Mach-E vásárlói az elsők Nagy-Britanniában, akik előfizetéssel⁶ aktiválhatják BlueCruise-t. Az első 90 napnyi használat díja benne van az autó árában, ezután pedig 17.99 font (kb. 7700 forint) havi díjért élvezhetik a rendszer kényelmét a hosszú autóutakon és családi nyaralásokon.

“A mai nap az egész iparág számára fontos dátum, hiszen a Ford BlueCruise lett az első, kézhasználat nélküli vezetést biztosító rendszer, amit engedélyeztek Nagy-Britanniában,” szögezte le Lisa Brankin, a Ford UK & Ireland ügyvezető igazgatója. “Mindig is arra törekedtünk, hogy vásárlóinknak a legmodernebb technológiákat kínáljuk, és a BlueCruise révén most még egy lépéssel tovább jutottunk ezen az úton.”

A Ford világszerte több mint 1,1 millió kilométeren át tesztelte a fejlett vezetéssegítő rendszerét, hogy az autósok ösztönösen és magabiztosan használhassák a BlueCruise technológiát, amely segít a vállalatnak a mobilitási megoldások élvonalába lépni.

“Örömteli, hogy a Ford minket választott a BlueCruise technológia európai bevezetésére, amivel országunk még inkább az innováció hazájává vált,” mondta el Jesse Norman, az Egyesült Királyság közlekedési minisztere. “A legújabb vezetéssegítő rendszerekkel kellemesebb és egyszerűbb autózni, sőt biztonságosabb is, hiszen csökkentik a vezetői hibák esélyét.”

A Ford arra készül, hogy (ahol azt a jogszabályok megengedik) további európai országokban is aktiválja a BlueCruise rendszert, amit a következő évek során újabb Ford modellekbe is beépít majd.

**Új vezetési élmény: engedd el, és figyelj**

A BlueCruise a Ford Intelligens Adaptív Sebességtartó Automatikájára (IACC)2 épül, ami a megengedett sebességhatáron belül automatikusan tartja a forgalom tempóját, és szükség esetén akár állóra is fékezi a járművet. A kézhasználat nélküli vezetés az autópályák erre engedélyezett Blue Zone szakaszain lehetséges; itt a vezetők elengedhetik a kormánykereket, ha közben folyamatosan figyelik az utat.

A kézhasználat nélküli vezetésre váltás előtt a BlueCruise-képes járművek ellenőrzik, hogy az úrfelületre felfestett jelzések jól láthatók, hogy a vezető az autó előtti útszakaszt nézi, és hogy minden más körülmény megfelelő. A rendszer bekapcsolt állapotát animált szöveges üzenet és kék fényjelzés mutatja, amit még a színvakok is hatékonyan érzékelnek.

A legfeljebb 130 km/órás sebességig használható BlueCruise radarokkal és kamerákkal érzékeli és tartja az autó sebességét és pozícióját. Az úttestre felfestett jelzéseket és a sebességkorlátozásra figyelmeztető táblákat egy előre tekintő kamera figyeli, a vezető arca felé pedig egy infrakamera irányul a műszeregység alól, ellenőrizve szemmozgását és fejtartását (még akkor is, ha napszemüveget visel), ezzel biztosítva, hogy folyamatosan figyelje a forgalmat.

Ha a rendszer úgy találja, hogy a vezető nem az utat nézi, figyelmeztető jelzést ad; ez először a műszeregységen jelenik meg, utána hangjelzésre vált, majd a BlueCruise aktiválja a fékeket, végül pedig lelassítja az autót, miközben folyamatosan kormányoz. Ugyanez történik, ha a vezető nem teszi vissza a kezét a kormánykerékre, amikor az autó kilép egy Blue Zone útszakaszról.

A Ford együttműködik a hatóságokkal, és vizsgálja annak lehetőségét, hogy a BlueCruise rendszert egy jövőbeli Ford Power-Up szoftverfrissítésen keresztül is telepíthesse az opcionális Tech Pack vagy Tech Pack + csomaggal felszerelt Mustang Mach-E modellekre, amelyek még 2023 előtt készültek.

**Jó okkal az első**

A Ford mérnökei 160.000 kilométeren át tesztelték az európai utakon a legújabb generációs vezetéssegítő rendszereket – köztük a BlueCruise-t –, és ehhez a távhoz hozzáadódik még az a mintegy 965.000 kilométer is, amit a rendszer az elmúlt két évben teljesített az USA és Kanada útjain. A Nagy-Britanniában folytatott minősítő tesztek során bebizonyosodott, hogy a BlueCruise magabiztosan kezeli azokat a helyzeteket, amelyekkel egy autós a mindennapok során szembesül, például a lekopott útjelzéseket, a rossz időjárást vagy az útjavítási munkákat.

“Jó oka van annak, hogy éppen a Ford BlueCruise lett az első ilyen rendszer, ami engedélyt kapott egy európai országban: bebizonyítottuk, hogy képes segíteni a vezetésben, miközben rászorítja az autóst, hogy ne fordítsa el a tekintetét az útról, ezzel garantálva az utasok biztonságát akkor is, amikor a rendszer kormányoz,” mondta Torsten Wey, a Ford Európa fejlett vezetéssegítő technológiákért felelős főmérnöke.

A BlueCruise a legújabb funkció a Mustang Mach-E bőséges technológiai kínálatában, amelyben olyan megoldások szerepelnek, mint az Ütközésre Figyelmeztető rendszer², az Aktív Parkolóasszisztens 2.0² vagy SYNC 4A konnektivitási rendszer⁷ 15,5 colos érintőképernyővel.

Emellett a FordPass Connect⁸ által biztosított kapcsolat révén a Ford Power-Up szoftverfrissítés folyamatosan tökéletesíti a járművet, és új funkciókat telepít – anélkül, hogy ehhez el kellene látogatni egy márkaszervizbe.

A két feltöltés között akár 600 kilométer megtételére is képes⁹, és Európa legnagyobb, több mint 450.000 állomást magában foglaló töltőhálózata, a BlueOval által támogatott Mustang Mach-E az egyik abból a kilenc modellből, amelyeket a Ford 2024-ig tervez bevezetni Európában. A vállalat arra törekszik, hogy 2035-ig minden újonnan értékesített járműve nulla emisszióval működjön, illetve hogy európai létesítményei, logisztikája és beszállító karbonsemlegessé váljanak.

További információ: <https://www.ford.co.uk/technology/driving-assistance/ford-bluecruise> és <https://www.youtube.com/watch?v=dotX0NIXSW0>

# # #

**Háttérinformáció: Hogyan működik a Ford BlueCruise?**

Az autós a ‘vezetéssegítő rendszerek beállítása’ menüben aktiválhatja a BlueCruise technológiát, ami akkor fog működni, ha érzékeli, hogy a jármű egy közúti Blue Zone útszakaszon halad, és az IACC² be van kapcsolva. A Blue Zone elhagyása után a rendszer visszakapcsol az IACC-re.

A BlueCruise aktiválásához a vezetőnek először a volánon kell tartania a kezeit, és az utat kell néznie. A műszeregység kijelzőjén megjelenő utasításra elengedheti a kormánykereket, de továbbra is az autó előtti útszakaszt kell figyelnie, és ezután a jármű:

* Tartja a forgalom tempóját a beállított maximális sebességig, szükség esetén akár állóra is lefékezve, csökkentve ezzel a vezetés okozta fáradtságot a Blue Zone autópálya-szakaszokon – a folyamatosan áramló és az araszoló forgalomban egyaránt
* Szabályozza a sebességet az útmenti jelzőtáblák, az útpálya fölötti kijelzők vagy a navigációs rendszer adatainak megfelelően, illetve a Prediktív Sebességasszisztens² használatával, ami szabályozza a tempót, amikor a jármű egy éles kanyar felé közelít
* A felfestett felező- és záróvonalaknak megfelelően tartja a sávot, sőt a Sávon Belüli Elmozdulás² funkció segítségével kifejezetten természetes vezetési érzetet nyújt, mert finoman elhúzódik a szomszédos sávban haladó járművektől; ezt a mozdulatot az autósok ösztönösen csinálják, amikor egy nagyobb teherautó mellett haladnak el
* Lehetővé teszi, hogy a vezető ideiglenesen visszavegye az irányítást, majd automatikusan újra aktiválja a BlueCruise kormányvezérlést, ha az autós (egy Blue Zone útszakaszon) elengedi a volánt

# # #

1 A [SAE International](https://www.sae.org/standards/content/j3016_202104) meghatározása alapján a 2-es szintű vagy kategóriájú Részleges Vezetés-automatizálás a dinamikus vezetési feladat oldalirányú és hosszirányú járműmozgás-szabályozási részfeladatainak tartós és terület-specifikus végrehajtása egy vezetés-automatizálási rendszer által, azzal az elvárással, hogy a járművezető is részt vegyen az akadályok és események észlelésében, reagáljon azokra, illetve felügyelje a vezetés-automatizálási rendszert.

2 A vezetéssegítő technológiák kiegészítő feladatot látnak el, és nem helyettesítik a vezető figyelmét, döntését és irányítását.

3 A Ford BlueCruise egy kézhasználat nélküli autópálya-vezetési funkció. Csak akkor vegye le a kezét a kormánykerékről, ha már a kézhasználat nélküli Kék Zónában halad. Mindig figyelje az utat, és készüljön fel arra, hogy vissza kell vennie a jármű irányítását. A rendszer nem helyettesíti a biztonságos vezetést. Részletek és a rendszer korlátai a Felhasználói Kézikönyvben olvashatók. [A BlueCruise Előkészítő Kit tartalmazza a funkció működéséhez szükséges hardvert.] A rendszer használatához BlueCruise előfizetés szükséges; ez biztosítja az adathasználat lefedettségét, a rendszeres térképfrissítést és a technológia frissítéseit. A BlueCruise használatához aktiválni kell a Mustang Mach-E-t a FordPass App használatával.

4 Észak-Írországban nem elérhető.

5 A 2023-as Mustang Mach-E modelleket 2022 novemberétől gyártják. Egy adott jármű erre vonatkozó adatait a jármű dokumentációjából vagy egy Ford márkakereskedésben lehet megtudni.

6 A BlueCruise funkció alapáras a 2023-as Mustang Mach-E modellekben. Az előfizetők az első 90 napban próbaképpen ingyen használhatják a rendszert, és ezt bármikor lemondhatják. A BlueCruise engedélyezése előtt a FordPass Connect szolgáltatást aktiválni kell.

7 Ne vezessen zavaró körülmények hatása alatt. Ha lehetséges, használja a rendszerek hangvezérlését. Bizonyos funkciók zárolva lehetnek, amíg az autó sebességváltója menetfokozatba van kapcsolva. Nem minden funkció kompatibilis az összes telefonkészülékkel.

8 A FordPass Connect (bizonyos járművekben opcionális), a FordPass App és a kiegészítő csatlakoztatott szolgáltatások szükségesek a távolról vezérelhető szolgáltatásokhoz (lásd: FordPass Felhasználási Feltételek). A csatlakoztatott szolgáltatások és funkciók működése a kompatibilis hálózat rendelkezésre állásától függ. A technológia, a mobilhálózatok és a járművek fejlődése korlátozhatja a csatlakoztatott szolgáltatások és funkciók működését. A csatlakoztatott szolgáltatás nem tartalmazza a WiFi-hotspotot.

9 A WLTP vezetési ciklus szerinti számítások alapján. A hatótávolság 600 kilométeres értéke (WLTP-alapú célérték) teljesen feltöltött akkumulátorra értendő, az aktuális szériától és akkumulátor-konfigurációtól függően. A tényleges hatótávolságot olyan tényezők is befolyásolhatják, mint a külső körülmények, a vezetési stílus, az út jellege, a jármű állapota, a lítiumion akkumulátor kora és állapota.

***A Ford Motor Company***

*A Ford Motor Company (NYSE: F) globális vállalat, amelynek központja a Michigan állambeli Dearborn. A vállalat elkötelezetten dolgozik egy jobb világ megteremtésén, ahol minden ember szabadon mozoghat, és megvalósíthatja álmait. A vállalat Ford+ terve a növekedés és az értékteremtés érdekében hatásosan ötvözi a Ford már meglévő erősségeit, új képességeit és az ügyfelekkel fenntartott állandó kapcsolatot, hogy még teljesebb élményeket nyújthasson vásárlóinak, elmélyítve márkahűségüket. A Ford innovatív és vonzó Ford pickupokat, városi terepjárókat (SUV), haszonjárműveket és személyautókat, illetve Lincoln márkájú luxusautókat fejleszt és gyárt, valamint hálózatba kapcsolt szolgáltatásokat biztosít. A vállalat mindezt három, vásárlóközpontú üzletágon keresztül biztosítja: az egyik az ikonikus belsőégésű motoros és hibrid hajtású járműveket tervező Ford Blue, a másik a forradalmian újszerű, és szoftveres megoldásaikkal fejlett digitális élményeket biztosító EV-ket tervező Ford Model e, a harmadik pedig a Ford Pro, amely segít a céges vásárlóknak, hogy az igényeikre szabott járművek és szolgáltatások segítségével átfomálják és fellendítsék vállalkozásukat. Mindemellett a Ford mobilitási megoldásokat kínál a Ford Next révén, illetve pénzügyi szolgáltatásokat is nyújt a Ford Motor Credit Company révén. A Ford mintegy 173.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Credit vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*Globális amerikai márkaként a* ***Ford*** *már több mint 100 éve az európai gazdaság és társadalom aktív szereplője; a vállalat elkötelezett a mozgás szabadsága iránt, ugyanilyen fontossággal kezelve a bolygóról és egymásról való gondoskodást is. A vállalat Model e, Ford Pro és Ford Blue üzletágainak működésével összehangolt Ford+ terv felgyorsítja a Ford európai átalakítását, hogy 2035-re megvalósulhasson a tisztán elektromos alapú, széndioxid-semleges jövő. A vállalat ezt új, előremutató elektromos járművekkel alapozza meg, amelyeket az európai autósok igényeit szem előtt tartva terveztek meg és innovatív szolgáltatásokkal támogatnak, elősegítve az emberek egymás közti kapcsolattartását, a közösségek fejlődését és a vállalkozások gyarapodását. A Ford 50 önálló európai piacon forgalmazza és szervizeli járműveit; ez a tevékenység magában foglalja a Ford Motor Credit Company, a Ford Ügyfélszolgálat és 14 gyártóüzem (nyolc saját tulajdonú vállalat és hat nem összevont közös vállalkozás) működését, négy központtal: a németországi Kölnben, a spanyolországi Valenciában, valamint vegyesvállalatainknál a romániai Krajovában és a törökországi Kocaeliben. Saját tulajdonú és összevont vegyesvállalataiban a Ford mintegy 34.000 embert, illetve a nem összevont közös vállalkozásokkal együtt mintegy 54.000 embert foglalkoztat Európában. Amennyiben több információra van szüksége a Fordról, termékeiről vagy a Ford Credit vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

|  |  |  |
| --- | --- | --- |
| **Sajtókapcsolat:** | Györke Orsolya |   |
|  | **Ford Közép- és Kelet-****Európai Értékesítő Kft.**2000 Szentendre Galamb J. 3. |  |
|  | Tel: +36 26 802802 |  |